Burjassot celebra el centenari de la Casa Consistorial
2025-07-24

Com no podia ser d’una altra manera, l’emblemàtic edifici que alberga la vida municipal de Burjassot fou el perfecte escenari per celebrar el seu centenari. En la vesprada d’ahir (24-11-2015), Burjassot va celebrar el centenari de la construcció de la Casa Consistorial que, a l’agost de 1915, va albergar la primera sessió plenària. La Sala d’Actes del Consistori, completament plena per tots els ciutadans i ciutadanes que van voler acostar-se a viure de primera mà aquest moment històric, va albergar aquest acte institucional que començà amb el visionat d’un breu vídeo que narrava, mitjançant fotografies de l’Arxiu Fotogràfic Municipal, diferents situacions per les quals ha passat l’edifici, les seues característiques, així com nombroses experiències viscudes per la ciutadania sent l’Ajuntament, un important punt de trobada i celebració.

A continuació, l’alcalde de Burjassot, Rafa García, com a màxim representant municipal i acompanyat de tota la Corporació Municipal, va llegir un manifest institucional en el qual va destacar la importància que, per a la ciutadania de Burjassot, ha tingut aquest centenari edifici, posant l’accent en la seua construcció i en el fet d’albergar, en un inici, les Escoles Municipals, així com la rellevància que va tenir la pròpia ciutadania del municipi en la consecució d’aquest edifici.

Després de la lectura del manifest, tots els presents es van desplaçar fins al vestíbul del Consistori on esperava una exposició que, servint-se de panells explicatius, detalla els principals moments, accions i personatges que van fer possible la construcció de la Casa Consistorial. La vesprada de celebració va concloure amb la presentació del llibre “Centenari de la construcció de la Casa Consistorial de Burjassot. 1915-2015”, la qual va estar a càrrec dels seus propis autors: Robert Blanes, Ángel López, Mª Amparo López i Vicente Sanchis.

A partir de hui mateix, l’exposició podrà contemplar-se en la primera planta de la Casa Consistorial.